Document ID: 32014L0043

KOMISIJAS DIREKTĪVA 2014/43/ES
(2014. gada 18. marts),
ar ko izdara grozījumus I, II un III pielikumā Eiropas Parlamenta un Padomes Direktīvai 2000/25/EK, ar kuru paredz darbības, kas veicamas, lai samazinātu gāzveida un cieto daļiņu piesārņojumu emisiju no dzinējiem, kas paredzēti lauksaimniecības vai mežsaimniecības traktoriem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2000. gada 22. maija Direktīvu 2000/25/EK, ar kuru paredz darbības, kas veicamas, lai samazinātu gāzveida un cieto daļiņu piesārņojumu emisiju no dzinējiem, kas paredzēti lauksaimniecības vai mežsaimniecības traktoriem, un ar kuru groza Padomes Direktīvu 74/150/EEK (1), un jo īpaši tās 7. pantu,
tā kā:
(1)
Direktīva 2000/25/EK nosaka gāzveida piesārņotāju un cieto daļiņu emisiju robežvērtības, kas piemērojamas secīgos posmos, kā arī lauksaimniecības vai mežsaimniecības traktoru darbināšanai paredzēto iekšdedzes dzinēju testēšanas procedūru, atsaucoties uz noteikumiem Eiropas Parlamenta un Padomes 1997. gada 16. decembra Direktīvā 97/68/EK par dalībvalstu tiesību aktu tuvināšanu attiecībā uz pasākumiem pret gāzveida un daļiņveida piesārņotāju emisiju no iekšdedzes motoriem, ko uzstāda visurgājējai tehnikai (2).
(2)
Tehniskais progress izraisa nepieciešamību operatīvi pielāgot Direktīvas 97/68/EK pielikumos noteiktās tehniskās prasības, tālab minētajā direktīvā vairākkārt izdarīti grozījumi. Tāpēc Direktīva 2000/25/EK jāsalāgo ar grozītās Direktīvas 97/68/EK noteikumiem.
(3)
Ar Komisijas Direktīvu 2012/46/ES (3) Direktīvas 97/68/EK XII pielikumā izdarīti grozījumi, lai ieviestu jaunus alternatīvus tipa apstiprinājumus atbilstīgi tehniskajam progresam ANO EEK līmenī un lai nodrošinātu alternatīvu tipa apstiprināšanas procedūru saskaņošanu starptautiskā mērogā. Šie noteikumi par alternatīvu tipa apstiprināšanu tāpēc būtu jāiestrādā Direktīvā 2000/25/EK. Turklāt jāatjaunina atsauces uz Apvienoto Nāciju Organizācijas Eiropas Ekonomikas komisijas (ANO EEK) Noteikumiem Nr. 49 un Nr. 96, lai nodrošinātu, ka tās atbilst Direktīvas 97/68/EK grozījumiem attiecībā uz alternatīvu tipa apstiprinājumu atzīšanu dzinējiem, kas paredzēti lauksaimniecības vai mežsaimniecības traktoriem.
(4)
Tāpēc attiecīgi būtu jāgroza Direktīvas 2000/25/EK I, II un III pielikums.
(5)
Šajā direktīvā paredzētie pasākumi ir saskaņā ar atzinumu, ko sniegusi Komiteja, kura izveidota ar Direktīvas 2003/37/EK 20. pantu,
IR PIEŅĒMUSI ŠO DIREKTĪVU.
1. pants
Direktīvas 2000/25/EK I, II un III pielikumu groza saskaņā ar šīs direktīvas pielikumu.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2015. gada 1. janvārim izpildītu šīs direktīvas prasības. Dalībvalstis tūlīt dara Komisijai zināmus minēto noteikumu attiecīgos tekstus.
Kad dalībvalstis pieņem šos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2014. gada 18. martā

Labels: 7
8
3
6